Líklegt er að brennisteinsdíoxíð frá eldgosinu við Fagradalsfjall berist yfir höfuðborgarsvæðið í dag. Þessi gastegund getur verið skaðleg mönnum í miklu magni, en ekki er talið líklegt að mengun verði mikil í dag.
Veðurstofan spáir sunnan- og suðvestanátt fimm til tíu metrum á sekúndu og dálitilli rigningu. Sérfræðingar þar segja líklegt að gasmengun geti safnast fyrir í lægðum þegar vindur verður í neðri mörkum. Því er spáð að gasmengun sé líkleg á höfuðborgarsvæðinu í fyrstu, en í Vogum á Vatnsleysuströnd og Reykjanesbæ síðdegis og í kvöld. Síðan er spáð vaxandi suðaustanátt í kvöld og verður vindur á bilinu átta til þrettán metrar á sekúndu undir miðnætti, en hvessir síðan meira með rigningu í nótt. Fjögur ný gosop mynduðust á svæðinu í gær og gýs því alls úr átta gosopum. Skyggni á gossvæðinu er nánast ekkert eins og sjá má á myndavélum RÚV á svæðinu, gosmökk og gasmengun leggur yfir svæðið. Lögreglan á Suðurnesjum ræður öldruðum, barnshafandi konum og börnum sem og þeim sem glíma við undirliggjandi hjarta- og lungnasjúkdóma frá því að fara á gossvæðið sé loftmengun yfirvofandi. Líka sé hætta á yfirborðsmengun í jarðvegi, snjó og yfirborðsvatni. Hún ítrekar einnig að engin vakt sé á svæðinu frá miðnætti til hádegis
Búast má við að gasmengun frá eldgosinu við Fagradalsfjall leggi yfir höfuðborgarsvæðið í dag. Ekki er talið að mengunin verði mikil. 